Procurorii doljeni au dispus trimiterea în judecată a unui craiovean de 37 de ani, instructor auto, acuzat de trafic de influenţă. Potrivit anchetatorilor, bărbatul a cerut şi primit de la un cursant suma de 1.500 de lei. În schimbul banilor, ar fi promis că va interveni pe lângă funcţionarii Serviciului Permise şi va „aranja” proba practică pentru obținerea permisului de conducere. Suspectul a fost prins în flagrant de ofiţerii anticorupţie pe data de 16 octombrie 2023. Alături de bărbatul de 37 de ani a fost deferită justiţiei şi o femeie.
Procurorii doljeni au precizat că suspectul a cerut elevului suma de 300 de euro sau echivalentul în lei. Suma ar fi fost necesară pentru „aranjarea” probei practice pentru obţinerea permisului de conducere.
„În urma cercetărilor efectuate în cauză a rezultat că, la data de 13.10.2023, în timpul unui curs de conducere desfăşurat pe raza municipiului Craiova, în calitatea sa de instructor auto în cadrul unei şcoli de şoferi, inculpatul V.C. a pretins de la un colaborator cu identitate reală suma de 300 euro (sau echivalentul în lei), promiţându-i că va interveni pe lângă funcţionari publici din cadrul SPCRPCIV Dolj, cu atribuţii în examinarea candidaţilor pentru obţinerea permisului de conducere, în scopul obţinerii de către aceasta a permisului de conducere.
La data de 16.10.2023, cu ocazia activităţii de prindere în flagrant(…), în torpedoul autoturismului cu care inculpatului V.C. efectua cursurile de instruire practică a fost găsită suma de 1.500 lei, sumă pe care, la indicaţia inculpatului, colaboratorul cu identitate reală a introdus-o în acest compartiment”, au explicat procurorii.
Deferit justiţiei sub control judiciar
Pe 16 octombrie 2023, suspectul a fost reţinut de procurori pentru 24 de ore, pentru comiterea infracţiunii de trafic de influenţă. O zi mai târziu, Tribunalul Dolj a dispus arestarea inculpatului la domiciliu. Ulterior, pe 11 decembrie, instanţa a dispus plasarea inculpatului sub control judiciar. Măsura preventivă a fost prelungită de instanţă pe 3 aprilie. O nouă verificare a măsurii preventive va fi făcută de instanţă pe data de 23 mai. Pe durata controlului judiciar, inculpatul a fost obligat să repecte mai multe obligaţii. De asemenea, i s-a interzis să comunice cu martora şi cu inculpata din dosar.
Între timp, la începutul lunii aprilie, inculpatul a fost deferit justiţiei. Dosarul a fost înregistrat pe rolul Tribunalului Dolj şi urmează să intre în procedură de cameră preliminară. Primul termen în dosarul de cameră preliminară a fost stabilit de judecători tot pentru data de 23 mai.